REPUBLIKA SRBIJA

NARODNA SKUPŠTINA

Odbor za finansije, republički budžet

i kontrolu trošenja javnih sredstava

11 broj 06-2/210-16

4. oktobar 2016. godine

B e o g r a d

ZAPISNIK

SEDME SEDNICE ODBORA ZA FINANSIJE,

REPUBLIČKI BUDžET I KONTROLU TROŠENjA JAVNIH SREDSTAVA,

ODRŽANE 4. OKTOBRA 2016. GODINE

Sednica je počela u 8,35 časova.

 Sednicom je predsedavala dr Aleksandra Tomić, predsednik Odbora.

 Sednici su prisustvovali članovi Odbora: Veroljub Arsić, Goran Kovačević, Radmilo Kostić, Olivera Pešić, Momo Čolaković i Milan Lapčević.

 Sednici su prisustvovali zamenici članova Odbora: Zoran Bojanić, zamenik Nikole Jolovića, Srbislav Filipović, zamenik Žike Gojkovića i Vladimir Marinković, zamenik Milorada Mijatovića.

 Članovi Odbora Zoltan Pek, Zoran Krasić i Milorad Mirčić, pristupili su sednici u toku rasprave po prvoj tački dnevnog reda.

 Sednici nisu prisustvovali članovi Odbora: Dušan Bajatović, Saša Radulović, Goran Ćirić, Vojislav Vujić, niti njihovi zamenici.

 Sednici su prisustvovali i narodni poslanici Branka Stamenković i Ivan Kostić.

 Na poziv predsednika Odbora, sednici su prisustvovali predstavnici predlagača zakona: Ana Brnabić, ministar državne uprave i lokalne samouprave, Nenad Mijailović državni sekretar u Ministarstvu finansija, Mirjana Čojbašić, pomoćnik ministra u Ministarstvu finansija, i Saša Mogić, pomoćnik ministra u Ministarstvu državne uprave i lokalne samouprave.

 Na predlog predsednika, Odbor je većinom glasova utvrdio sledeći

D n e v n i r e d:

- usvajanje zapisnika Šeste sednice Odbora -

 1. Razmatranje Predloga zakona o izmenama Zakona o finansiranju lokalne samouprave, koji je podnela Vlada (broj 011-1856/16 od 19. avgusta 2016. godine), u načelu.

\* \* \*

 Pre prelaska na rad po utvrđenom dnevnom redu, Odbor je jednoglasno, bez primedaba, usvojio zapisnik Šeste sednice Odbora.

\* \* \*

  **Prva tačka dnevnog reda**: Razmatranje Predloga zakona o izmenama Zakona o finansiranju lokalne samouprave, koji je podnela Vlada, u načelu

 Državni sekretar u Ministarstvu finansija Nenad Mijailović predstavio je članovima i zamenicima članova Odbora predložene izmene Zakona o finansiranju lokalne samouprave i obrazložio razloge za njegovo donošenje. Predložene izmene predviđaju smanjenje udela opština i gradova u prihodima od poreza na zarade. Naime, od ukupnih prihoda od poreza na zarade koji se isplaćuju lokalnim samoupravama, umesto dosadašnjih 80 odsto, gradovima će ubuduće ostajati 77 odsto, opštinama 74 odsto, dok će ostalo biti usmereno u budžet Republike Srbije. Takođe, predloženim izmenama predlaže se da se Beogradu prihodi smanje više i da glavnom gradu umesto 70 odsto, ubuduće ostaje 66 odsto od poreza na zarade. Prilikom određivanja procenta smanjenja udela opština i gradova u prihodima od poreza na zarade, predlagač je vodio računa da nijedna lokalna samouprava ne izgubi više od četiri odsto prihoda, a izuzetak je Bor koji će izgubiti 4,4 odsto. Lokalne samouprave predloženim izmenama neće podneti teret ušteda od 8 mlrd dinara, kako je to ranije bilo predviđeno, već će to biti 4,8 mlrd. dinara, što će im omogućiti normalno funkcionisanje.

U diskusiji povodom ove tačke dnevnog reda učestvovali su: Milan Lapčević, Zoran Krasić, Goran Kovačević, Milorad Mirčić, Nenad Mijailović i Ana Brnabić. Tokom diskusije članovi Odbora i predstavnici predlagača zakona razmenili su mišljenja i stavove o predloženom zakonu.

 Na predlog predsednika, Odbor je većinom glasova (10 glasova za, tri glasa protiv, niko uzdržan) odlučio da predloži Narodnoj skupštini da prihvati Predlog zakona o izmenama Zakona o finansiranju lokalne samouprave, koji je podnela Vlada, u načelu.

\* \* \*

 Na osnovu člana 156. stav 3. Poslovnika Narodne Skupštine, Odbor za finansije, republički budžet i kontrolu trošenja javnih sredstava podnosi

I Z V E Š T A J

 Odbor je, u skladu sa članom 155. stav 2. Poslovnika Narodne skupštine, odlučio da predloži Narodnoj skupštini da prihvati Predlog zakona o izmenama Zakona o finansiranju lokalne samouprave, koji je podnela Vlada, u načelu.

\* \* \*

 Sednica je završena u 9,25 časova.

 Sednica je tonski snimana.

 SEKRETAR PREDSEDNIK

 Aleksandra Šašo dr Aleksandra Tomić